《送刘初平谒会稽范吏部》
宋代·刘敞

刘生大梁客，五十耻独醒。观书泛为通，不肯明一经。

壮岁怀慷慨，边游忍伶仃。担簦售白璧，垂蒯提青萍。

归来面朝士，口写山川形。公侯尽高意，礼数争分庭。

落魄破小节，浮游谢尘冥。诙谐若流輠，捷胜如建瓴。

荏苒混朝市，缤纷迈年龄。有云致官爵，百说无一听。

二子才剑吷，众豪固螟蛉。以兹滞玉帛，亦不羞岩坰。

太尉辟开府，中丞请居廷。拂衣东南走，高揖千岩青。

禹穴发穷宝，雷门叩惊霆。邦侯万人杰，忧国心无宁。

得善辄解榻，发奇肖开硎。抽辞肯听莹，宴旧方淹停。

箬下进醇酎，鉴中结飞铃。高哉鸿鹄心，去矣穷沧溟。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。